रांची/नगड़ी. पूर्वी भारत व झारखंड के पहले फ्रूट एंड वेजिटेबल प्रोसेसिंग प्लांट का उद्घाटन मंगलवार को मुख्यमंत्री रघुवर दास ने रांची के नगड़ी स्थित टिकरा टोली में किया। सीएम ने कहा कि वह दिन दूर नहीं है, जब झारखंड की सब्जी का निर्यात किया जाएगा।
सरकार ने गांव व किसानों को आत्मनिर्भर बनाने के लिए मुख्यमंत्री उद्यमी बोर्ड का गठन किया है, जिसमें साढ़े चार लाख महिलाओं को उद्यमी बनाने का लक्ष्य रखा गया है। अपने गांव में उत्पादित होने वाले फल, सब्जी को इस संयंत्र तक किसान पहुंचा सकेंगे।
सीएम ने कहा कि झारखंड सब्जी उत्पादन में काफी उन्नत है। यह प्लांट आने वाले दिनों में झारखंड के लिए मील का पत्थर साबित होगा। उन्होंने कहा कि सरकार किसानों को उन्नत बनाने के लिए दूध, पशुपालन, अंडा व मछली पालन की ओर प्रोत्साहित करेगी। मुख्यमंत्री ने कहा कि इस प्लांट में 70 प्रतिशत स्थानीय लोगों को रोजगार मिला है। दूसरे चरण का काम नवंबर तक शुरू हो जाएगा।
केंद्रीय कृषि एवं किसान कल्याण राज्यमंत्री सुदर्शन भगत ने कहा कि पहले चरण में मटर व कटहल की प्रोसेसिंग होगी। इस प्लांट के चालू होने से किसान और बाजार के बीच बिचौलिए समाप्त हो जाएंगे।
राज्य के कृषि मंत्री रंधीर कुमार सिंह ने कहा कि इस वर्ष पपीते के 50 लाख पौधे लगाए जाएंगे। कार्यक्रम में मुख्य सचिव राजबाला वर्मा, एनडीडीबी चेयरमैन दिलीप रथ, सीएम के सचिव सुनील वर्णवाल भी थे।
hin_Deva hin_Deva hin_Deva hin_Deva hin_Deva